Ettepanek: NÕUKOGU OTSUS seisukoha kohta, mille Euroopa Liit võtab Ühinenud Rahvaste Organisatsiooni Euroopa Majanduskomisjonis seoses vesinikkütusega ja kütuseelemendiga sõidukeid käsitleva uue eeskirja kavandiga /* COM/2014/0678 final - 2014/0313 (NLE) */





SELETUSKIRI 1. ETTEPANEKU TAUST · Ettepaneku põhjused ja eesmärgid ÜRO Euroopa Majanduskomisjon töötab rahvusvahelisel tasandil välja ühtlustatud nõudeid, mille eesmärk on kõrvaldada tehnilised tõkked mootorsõidukite ja nende jaoks ette nähtud süsteemide kaubanduselt 1958. aasta muudetud kokkuleppe osaliste vahel[1] ning tagada selliste sõidukite ja nende jaoks ette nähtud süsteemide kõrge ohutus- ja keskkonnakaitsetase. ÜRO Euroopa Majanduskomisjonil valmis hiljuti eeskirja kavand, mis käsitleb mootorsõidukite ja nende osade tüübikinnituse ühtseid sätteid seoses vesinikul töötavate sõidukite ohutusalase toimimisega[2]. Selle eeskirja kavandi eesmärk on tagada kokkusurutud vesiniku säilitamise süsteemide, sõidukite kütusesüsteemide ja nende koostisosade kõrge ohutustase. Vesiniku ohutust käsitleva üldise tehnilise normi nr 13 sätted, mis võeti vastu nõukogu otsusega 10157/13[3], on ÜRO Euroopa Majanduskomisjoni uue eeskirja kavandisse üle võetud. Käesoleva ettepaneku eesmärk on kindlaks määrata liidu seisukoht kõnealuse ÜRO Euroopa Majanduskomisjoni eeskirja kavandi suhtes, mis käsitleb vesiniku ohutust, ning näha ette, et Euroopa Liit, keda esindab komisjon, hääletab selle eeskirja kavandi poolt. ELi tasandil on Euroopa Parlamendi ja nõukogu direktiivi 2007/46/EÜ[4] IV lisa I osa punktis 62 ette nähtud Euroopa Parlamendi ja nõukogu määruse (EÜ) nr 79/2009[5] kohaldamine seoses vesiniku ohutusega. Hilisemas etapis võetakse meetmeid selleks, et vesiniku ohutust käsitlevat ÜRO Euroopa Majanduskomisjoni eeskirja kavandit saaks kohaldada ELis kõnealuste süsteemidega varustatud sõidukite tüübikinnitusmenetlustes võrdselt praeguse ELi määrusega. · Üldine taust Euroopa Parlamendi ja nõukogu määruses (EÜ) nr 79/2009 on sätestatud üksikasjalikud eeskirjad vesinikkütusega sõidukite ja nende komponentide tüübikinnituseks. Praegu nähakse ette, et liit hääletab ÜRO Euroopa Majanduskomisjoni vesiniku ohutust käsitleva uue eeskirja kavandi poolt, et rahvusvahelisel tasandil kehtiksid rahvusvahelist kaubandust hõlbustavad ühised ühtlustatud nõuded. See võimaldab Euroopa sõidukitootjatel ja tarnijatel järgida ühtainsat nõuete kogumit, mida tunnustatakse kogu maailmas, st 1958. aasta muudetud kokkulepe osaliste territooriumidel, et edendada kogu maailmas selle keskkonnasõbraliku tehnoloogia rakendamist, vähendades ettevõtjate koormust kahekordsel katsetamisel ja sertifitseerimisel vastavalt erinevatele siseriiklikele või piirkondlikele vesinikkütusega sõidukitega seotud õigusaktidele. · Ettepaneku valdkonnas kehtivad õigusnormid Euroopa Parlamendi ja nõukogu määrus (EÜ) nr 79/2009, mis käsitleb vesinikkütusega mootorsõidukite tüübikinnitust. Komisjoni määrus (EL) nr 406/2010, 26. aprill 2010, millega rakendatakse Euroopa Parlamendi ja nõukogu määrust (EÜ) nr 79/2009, mis käsitleb vesinikkütusega mootorsõidukite tüübikinnitust[6]. · Kooskõla Euroopa Liidu muude põhimõtete ja eesmärkidega Ettepanek on kooskõlas mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnitust käsitleva raamdirektiivi eesmärkidega ning määruse (EÜ) nr 79/2009 (mis käsitleb vesinikkütusega mootorsõidukite tüübikinnitust) eesmärkidega. Ettepanek on seega kooskõlas ELi eesmärgiga tagada mootorsõidukite liiklusohutuse kõrge tase. 2. HUVITATUD ISIKUTEGA KONSULTEERIMISE JA MÕJUHINNANGU TULEMUSED · Konsulteerimine huvitatud isikutega Komisjon konsulteeris ettepaneku koostamisel huvirühmadega. Selles küsimuses korraldati ka üldine konsulteerimine ÜRO Euroopa Majanduskomisjoni passiivse ohutuse töörühma (GRSP) kuuluva vesiniku ohutust käsitleva mitteametliku töörühma kaudu ning selle teema kohta jagati teavet ja hiljem toimusid vesiniku ohutust käsitleva üldise tehnilise normi ja sellel põhineva ÜRO Euroopa Majanduskomisjoni uue eeskirja kavandi koostamise eri etappides mootorsõidukite tehnilises komitees arutelud. · Mõju hindamine Euroopa Komisjon korraldas määruse (EÜ) nr 79/2009 mõjuhindamise, mis hõlmas vesiniku ohutust. ÜRO Euroopa Majanduskomisjoni raames soovitatud sätted on üksteist täiendavad, kuid neid on samuti analüüsitud Euroopa Komisjoni uuringus, mis käsitleb vesinikkütusega sõidukeid: Euroopa õigusaktide ja ÜRO Euroopa Majanduskomisjoni üldise tehnilise normi kavandi võrdlus (leping nr SI 2.575155) mitmekordse raamlepingu raames nõustamisteenuste osutamiseks autotööstuses (ENTR/2009/030). 3. ETTEPANEKU ÕIGUSLIK KÜLG · Kavandatud meetmete kokkuvõte Ettepanekus määratakse kindlaks liidu seisukoht ÜRO Euroopa Majanduskomisjoni uue eeskirja kavandi kohta, mis käsitleb mootorsõidukite ja nende osade tüübikinnitust seoses vesinikkütusega sõidukite ohutusalase toimimisega. · Õiguslik alus Käesoleva ettepaneku õiguslik alus on Euroopa Liidu toimimise lepingu artikkel 114 koostoimes artikli 218 lõikega 9. · Subsidiaarsuse põhimõte Mootorsõidukite vesiniku ohutust käsitlevad nõuded on juba liidu tasandil ühtlustatud. Uued sätted on täiendavat laadi. Rahvusvaheliste õigusaktide (nagu ÜRO Euroopa Majanduskomisjoni eeskirjade kavandite) poolt hääletamine ja nende ülevõtmine mootorsõidukite jaoks ette nähtud süsteemide ELi tüübikinnitusmenetlusse on liidu ainupädevuses. See hoiab ära siseturu killustumise ning lisaks tagab võrdväärsed ohutusnormid kogu ELis. Samuti kaasneb sellega mastaabisääst: tooteid saab valmistada kogu Euroopa ja isegi rahvusvahelise turu jaoks, ilma et neid oleks vaja kohandada igalt liikmesriigilt eraldi tüübikinnituse taotlemiseks. Seepärast on ettepanek kooskõlas subsidiaarsuse põhimõttega. · Proportsionaalsuse põhimõte Ettepanek on kooskõlas proportsionaalsuse põhimõttega, kuna see ei lähe järgmiste eesmärkide saavutamiseks vajalikust kaugemale: tagada nii siseturu nõuetekohane toimimine kui ka avaliku ohutuse ja kaitse kõrge tase. · Õigusakti valik Nõukogu otsuse kasutamist on nõutud Euroopa Liidu toimimise lepingu artikli 218 lõikes 9, et kehtestada rahvusvahelises lepingus sätestatud organis liidu nimel võetavad seisukohad. 4. MÕJU EELARVELE Ettepanek ei mõjuta ELi eelarvet. 2014/0313 (NLE) Ettepanek: NÕUKOGU OTSUS seisukoha kohta, mille Euroopa Liit võtab Ühinenud Rahvaste Organisatsiooni Euroopa Majanduskomisjonis seoses vesinikkütusega ja kütuseelemendiga sõidukeid käsitleva uue eeskirja kavandiga EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Nõukogu otsusega 97/836/EÜ[7] on liit ühinenud ÜRO Euroopa Majanduskomisjoni kokkuleppega, milles käsitletakse ratassõidukitele ning sellele paigaldatavale ja/või sellel kasutatavale seadmetele ja osadele ühtsete tehnonõuete kehtestamist ning nende nõuete alusel väljastatud tüübikinnituste vastastikust tunnustamist (1958. aasta muudetud kokkulepe). (2) Standardnõuetega, mis on kehtestatud ÜRO Euroopa Majanduskomisjoni uue eeskirja kavandis, mis käsitleb mootorsõidukite ja nende osade tüübikinnituse ühtseid sätteid seoses vesinikul töötavate sõidukite ohutusalase toimimisega[8], soovitakse kõrvaldada tehnilised tõkked mootorsõidukite ja nende osade kaubanduselt 1958. aasta muudetud kokkuleppe osaliste vahel ning tagada selliste sõidukite ja osade kõrge ohutus- ja kaitsetase. (3) On asjakohane kindlaks määrata liidu nimel 1958. aasta muudetud kokkuleppe halduskomitees võetav seisukoht kõnealuse ÜRO Euroopa Majanduskomisjoni eeskirja kavandi vastuvõtmise suhtes, ON VASTU VÕTNUD KÄESOLEVA OTSUSE: Ainus artikkel Euroopa Liit võtab 1958. aasta muudetud kokkuleppe halduskomitees seisukoha hääletada ÜRO Euroopa Majanduskomisjoni uue eeskirja kavandi (mis on esitatud dokumendis ECE TRANS/ WP.29/2014/78 ja mis käsitleb mootorsõidukite ja nende osade tüübikinnituse ühtseid sätteid seoses vesinikul töötavate sõidukite ohutusalase toimimisega) poolt. Brüssel, Nõukogu nimel eesistuja [1] Nõukogu otsus, 27. november 1997, Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist („1958. aasta muudetud kokkulepe”) (EÜT L 346, 17.12.1997, lk 78). [2] UN/ECE dokument ECE TRANS/WP.29/2014/78. [3] Nõukogu otsus 10157/13, 11. juuni 2013, seisukoha kohta, mis võetakse Euroopa Liidu nimel Ühinenud Rahvaste Organisatsiooni Euroopa Majanduskomisjoni asjaomastes komiteedes eeskirjade nr 13, 13H, 16, 29, 44, 53, 79, 94, 95, 96, 117 ja 130 tehnika arenguga kohandamise küsimuses ning vesinikkütusega ja kütuseelemendiga sõidukite kohta üldise tehnilise normi ettepaneku vastuvõtmise ja Ühinenud Rahvaste Organisatsiooni Euroopa Majanduskomisjoni üldiste tehniliste normide nr 2 ja 12 tehnika arenguga kohandamise küsimuses. [4] Euroopa Parlamendi ja nõukogu direktiiv 2007/46/EÜ, 5. september 2007, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263, 9.10.2007, lk 1). [5] Euroopa Parlamendi ja nõukogu määrus (EÜ) nr 79/2009, 14. jaanuar 2009, mis käsitleb vesinikkütusega mootorsõidukite tüübikinnitust ja millega muudetakse direktiivi 2007/46/EÜ (ELT L 35, 4.2.2009, lk 32). [6] Komisjoni määrus (EL) nr 406/2010, 26. aprill 2010, millega rakendatakse Euroopa Parlamendi ja nõukogu määrust (EÜ) nr 79/2009, mis käsitleb vesinikkütusega mootorsõidukite tüübikinnitust (ELT L 122, 18.5.2010, lk 1). [7] Nõukogu otsus, 27. november 1997, Euroopa Ühenduse ühinemise kohta ÜRO Euroopa Majanduskomisjoni kokkuleppega, milles käsitletakse ratassõidukile ning sellele paigaldatavatele ja/või sellel kasutatavatele seadmetele ja osadele ühtsete tehnonõuete kehtestamist ja nende nõuete alusel väljastatud tunnistuste vastastikust tunnustamist ("1958. aasta muudetud kokkulepe") (EÜT L 346, 17.12.1997, lk 78). [8] UN/ECE dokument ECE TRANS/WP.29/2014/78.